Uiteindelik! Brexit is gedoen! | Netwerk24
Uiteindelik! Brexit is gedoen!
29 Januarie 2020 17:26
'n Donkerblou leergebinde lêer met die amptelike Brexit-dokumente is Woensdag deur Brittanje se aangewese ambassadeur in die Europese Unie (EU) aan 'n senior EU-amptenaar vir 'n finale koebaai-handtekening oorhandig.
Sir Tim Barrow, Brittanje se permanente verteenwoordiger in die Europese Unie, oorhandig die Brexit-dokumente aan Jeppe Tranholm-Mikkelsen, sekretarisgeneraal van die Europese raad. Foto: AP
Drie en 'n half jaar nadat die Britte gestem het om uit die EU pad te gee, het 'n glimlaggende Tim Barrow die bekragtigingsdokumente aan Jeppe Tranholm-Mikkelsen, sekretaris-generaal van die EU, oorhandig.
Die EU sal Vrydag die ooreenkoms afteken en daarmee is Brittanje uit die EU.
Tegnies sal dit nog lank duur – eers sal 'n status quo-oorgangstadium tot einde vanjaar geld en nuwe onderhandelinge in 'n nuwe verhouding aan die gang kom. Dit sal alles van nuuts af op die tafel sit – van handel tot veiligheid.
Vrydag om middernag (Belgiese tyd) sal Britse vlae uit die EU-kantore verwyder word en die EU-vlag sal op die Britse persele daar gestryk word. EU-amptenare beplan 'n "au revoir"-partytjie vir die 73 Britte by die EU.
Die Britse vlag wapper nog Woensdag voor die Europese parlement in Brussel, België. Dit sal Vrydag om middernag gestryk word.Foto: Reuters
Michel Barnier, hoofonderhandelaar vir die EU tydens Brexit, het die verteenwoordigers van die oorblywende 27 lande agter toe deure ingelig dat daar 'n losse verhouding met Brittanje sal wees, basies soos die EU met die Oekraïne het, het diplomatieke bronne gesê.
Barnier het visserye en handel as die twee grootste probleemgebiede geïdentifiseer as daar geen ooreenkoms is nie.
Op sy laaste dag as werkende lid van die Europese parlement, het Nigel Farage van die Brexit-party gesê "daar is nou nie meer 'n omdraaipad nie".
"Brittanje het nie hier gepas nie, dis beter dat ons uit is," het hy gesê. Volgens hom is euro-skeptisisme 'n gevestigde denkrigting in Brittanje.
Barrow sal die Britse ambassadeur by die EU word en die Britte se permanente verteenwoordiging sal die buitelandse missie word.